khistorydata/jeongjo-sjw-relations huggingface dataset:
정조 4년
又以刑曹言啓曰。本曹草記批旨內。李基遠初有刑配之命。東粲旣出之後。有主客强弱之分。初下敎。置之。但依本律勘處。啓目判付內。轉囑密逕之罪。一次刑訊。足以懲礪。至於擧條先後。何必深覈。似無隱情。照律勘處。如無待辜限之事。在囚各人。從速勘放事。命下矣。被打人崔召史傷處。令月令醫率首婢。更爲看審。則縛痕傷處幾盡差完云。故令律官考律。則大明律威力制縛人條云。威力制縛人及拷打傷重者。杖一百。名例云。虐害良民者。加一等。罪人李東粲。加一等。杖六十徒一年。李基遠。以威力制縛人。拷打傷重罪。杖一百。許浣李漢璧李漢奎崔德寬咸遇麟王道赫李壽喆王復圭金觀休文再得崔相燁孫龍完等。以隨從。減一等。各杖九十。竝依此律勘處。何如。傳曰。允。
정조 4년
又以義禁府言啓曰。罪人李宗憲減死定配事。承傳啓下矣。李宗憲。咸鏡道會寧府減死定配。而以承傳內辭意。其罪目。依例發遣府羅將。押送配所。何如。傳曰。允。
정조 4년
又以左邊捕盜廳言啓曰。依下敎。本廳闕下待令軍官金嶸。從重決棍十五度之意。敢啓。答曰。知道。
정조 4년
又以右邊捕盜廳言啓曰。依下敎。本廳闕下待令軍官李匡國。從重決棍十五度之意。敢啓。答曰。知道。
정조 4년
兼知訓鍊具善復疏曰。伏以臣之一疾。今已五朔。症錮氣敗。日甚一日。跬步之間。無力轉動。前後陪扈。廢禮已久。一切軍務。抛却可知。元戎重地。作一養疴之所。亞任替行。不但尸素之譏。雖荷聖眷曲摰。俾許調治。而其於國體。何哉。戎政何哉。如臣惶蹙迫隘之情。宜有披瀝籲呼之道。而上焉銜恩而低徊。下焉循分而趑趄。庶冀生路有一線之望。奉職有一日之期。到今自知無幸。而猶且一味囁嚅。則是誠徒知瀆擾之爲可懼。而不思孤負之爲難逭。臣罪至此。益無所逃。玆敢僅收精神。略陳肝膈。以冀聽卑之垂憐焉。噫。臣本賦質虛脆。加以官爵亢極。見今犬馬之齒。亦非始料攸及。雖無疾恙之來。固有過福之慮。矧玆進退無常之症。殆是無可奈何之兆。乍寒乍熱。似瘧非瘧。一番經過。數層落下。眞元漸無餘地。醫藥殆至披窮。種種危惡之形。不敢盡溷崇聽。而難責復起之狀。卽是通朝所知。向來水部之獲解。卽由病勢之難强。閑漫之局。猶尙如此。況此所帶。尤何可論。然而聖慈尙靳體諒之恩。大僚不思變通之道。豈不以重任有難輕解。蘇甦不無其望乎。臣雖無所知識。亦有竊自揣量者。臣之得保今日。是誰之賜也。糜粉湯火。固所不辭。去就辭受。何敢自由。臣於是任。前旣冒沒者。卽爲區區此義。橫着肚裏故也。今臣實狀。若不至此。則何敢夤緣丐免。以爲占便之計哉。誠以無復回復之期。果如由前之言。陳力率職。此生旣已矣。妨事廢務。此歲將改矣。徒致僨誤益重。罪戾益深。一日有一日之害。二日有二日之害。此臣所以數月以來。必欲亟免者。以重任之不可虛帶也。蘇甦之更無餘望也。且伏念殿下之於臣。天地也父母也。愛欲其生。終始靡替。臣之寤寐感祝。惟思萬一圖報。自得奇疾以來。輾轉床席。百念都灰。只是一段耿耿者。厚恩未酬而重務徒糜也。思之及此。心不得自寧。則病不得不添。臣言到此。可謂慼矣。臣情到此。可謂窮矣。儻蒙獲遂至願。俾得安意調將。則自今至死之年。亦是再造之澤。而雖使卽日溘逝。更無餘恨。殞首結草之忱。惟當隨處以之。伏枕拜疏。感淚自零。伏乞聖上。深軫戎務之甚重。曲諒賤疾之至危。特許鐫免。以便公私。千萬幸甚。臣無任屛營祈懇之至。答曰。省疏具悉。重務決難輕卸。卿其勿辭。調理行公。
정조 4년
副修撰李鼎揆疏曰。伏以疾痛而呼父母。人之情也。臣之事君。猶子之事父。則臣之疾痛極矣。豈可以猥屑爲嫌。而不爲之呼籲乎。臣受氣虛薄。痰癖成痼。及當寒節。一倍加劇。方伏枕沈奄之際。伏奉十月十七日除命。以臣爲弘文館副修撰。馹召繼降。促令登道。臣不覺驚惶震越。蹶然欲起而還仆也。臣雖至愚。豈不知君召不俟駕之義哉。顧今病狀。萬分危篤。轉側須人。人鬼未辦。雖使安心調治。尙難回蘇。而況冒風寒涉遠道。萬萬無自力之勢乎。臣於九月中。旣以疾辭恩命矣。臣若有一分强疾之勢。豈敢更煩天聽。以冒瀆擾之罪。而勢有所迫。不得已更此陳情。伏乞聖明。天地父母。察臣病劇之狀。憐臣危苦之情。亟賜威譴。以重名器。以嚴義分焉。第惟臣涔涔未殊之前。腔裏一寸鐵。只痛逆孼之未盡除。而王章之未夬正耳。玆敢力疾而盡言。哀號而申懇。伏惟聖慈。更加垂察焉。嗚呼。天地之常經。古今之通義。只是箇一部春秋。而春秋大旨。一言以蔽之。曰。嚴討逆也。不道與無將。竝斷以必誅者。聖人深意。豈徒然哉。原來好生。雖是天心。而隨時肅殺。是亦天道。則罪犯惡逆。嚴懲乃已。將欲使王法必伸而不少撓。辭賊知懼而不敢萌也。我國家四百年間。天經地義之維持綿亘者。實不外乎春秋大一統之旨。而越自我殿下嗣服以來。諸賊懲討之典。何其過於容貸也。竊伏念丙申以後。喘息於海島。竄逬於邊徼者。凡幾箇逆也。而此皆不共一天之讐也。人人之所欲寢皮而食肉者也。是以聯章伏閤之擧。閱歲累發。而兪音終靳。昨今年停發之類。雖已不少。而目今連啓之數。亦不下累數十矣。臺臣登筵。則不過曰。某甲也某乙也。以循次謄奏爲例套。殿下賜批。則不過曰。已諭也不允也。以依他批下爲成規。今日如是。來日又如是。今月如此。來月又如此。此而不已。則諸逆何時可平。餘孼何時可懲。潛蓄竊闖之機。又未知何時可弭也。不特此也。前後言官。次次相襲。悠悠以度。執此而爲乍遞之階。至於民憂國計。則看作膜外事。相戒囚舌。莫知敢言。蓋其言辭之不見施。誠意之不見孚。雖是群下之罪。而殿下之所以待言臣視言路者。亦不幾於備數應文之歸耶。噫嘻痛矣。柱翼。特一逆孼之餘。而前後誅討之不嚴。有以馴致耳。論其罪犯。有萬分難赦之跡。無一毫可恕之情。大小臣僚。爭之久矣。而莫非出於沐浴必討之義。沫血共憤之衷者。如臣前疏所陳。亦豈非天之經地之義秉彝之所同得者。而殿下批旨。又不出熟量二字。臣愚死罪。柱翼所犯。有何熟量之可言耶。雖逾時熟量。經歲熟量。柱翼之罪。有死而已。柱翼不死。則一種護逆之輩。何所懲畏。如是因循。差過時月。則又未知釀出幾柱翼也。此非細故也小變也。臣跡滯遐土。身嬰痼疾。朝廷逈阻。聾瞽已甚。而至若許多登啓之類。柱翼已發之罪。不容假貸。玆以垂死之喘。疾聲仰籲。以爲三司討逆之啓。不可不隨其輕重。一一準請也。臣無任瞻天望聖。惶恐祈懇之至。答曰。省疏具悉。疏陳業已言之悉矣。
정조 4년
兵曹判書李性源疏曰。伏以臣。退自前席。忽伏奉夏官新除。聞命震懍。五內失守。實不省措躬之所也。臣本空疎謭劣。百不猶人。而數年以來。荷聖上特達之恩。年除歲遷。超躐無漸。徒有感激之心。毫無報答之效。夙宵悚惕。如集于木。雖以近日所叨言之。尋常訟獄簿書。猶患不能照檢。至於本兵重地。責任尤別。管轄宿衛。黜陟靺韋。決非如臣短拙。所可一日僥冒。況臣平居杜門。罕接武人。才器短長。履歷先後。全無素諳。當此大政隔月。其何以停當注擬。以稱塞委寄之萬一也哉。且臣之從兄臣福源。纔解東銓。臣又冒膺新命。同堂之內。迭據兩銓。揆以私義。尤萬萬兢惶。反復思惟。承膺無路。荐召之下。冒陳短章。伏乞聖上。天地父母。俯垂諒察。亟賜鐫免。以重公器。以安賤分。不勝幸甚。臣無任屛營祈懇之至。答曰。省疏具悉。特授。意在歷試。卿其勿辭。斯速受符。
정조 4년
持平李兢淵疏曰。伏以臣。猥以愚陋之蹤。過蒙拂拭之恩。踐歷華榮。涯分已踰。而怵畏分義。辭巽不得。三朔玉署。一味尸素。居常危懼。若隕淵谷。今於夢想之外。又以臣爲司憲府持平。臣於是旣驚且惶。尤不知所以自措也。噫。臺諫之職。上以裨補君德。下以糾正官邪。言議風采。不足以動人主而憚百僚。則其不可以當是職。明矣。雖以前輩之有名望者。猶於是職。輒皆逡巡辭避者。豈盡爲便身之計哉。誠以責任重而稱塞難也。況今國賊未討。輿憤轉激。此時此任。關係尤大。而如臣者姿性巽軟。知識鹵莾。耳目之寄。初不近似。尙何敢徒恃寵靈。冒沒承膺乎。且臣遞來南邑之後。未及成出解由。揆以法例。亦在當遞。玆於召牌之下。敢陳短章。仰瀆崇聽。伏乞聖慈。諒臣言之非出飾讓。察臣職之爲法所拘。特命遷部。亟賜鐫改。以存公格。以安私分。不勝幸甚。臣無任屛營祈懇之至。答曰。省疏具悉。解由勿拘。爾其勿辭察職。
정조 4년
庚子十一月二十日。兼春秋朴行淳。謝恩正使茂林君塘。副使副司直李崇祜狀啓。臣等一行。到定州牧。咨文皮封一度誤換之由。纔已馳啓爲白有在果。本月十四日。到義州府。十五日。與書狀官臣尹長烈。義州府尹臣李在學。泰川縣監臣李祖源。眼同表咨文。更爲査對。則別無差誤處是白乎等。以緣由馳啓爲白臥乎事。
정조 4년
臣等。本月十五日。義州府査對之由。纔已馳啓爲白有在果。當日戌時量。祗受今十四日。右副承旨柳義養成貼有旨內。卿等以咨文皮封誤換。矇未覺察。惶恐待罪事。馳啓矣。近來使行。每事全不致愼。至於査對。事體何等重大。而諸處考準。不能覺察。節使行覺發之後。始乃狀聞。銜命未幾。有此失着。出疆後擧行。安保其不如是。卿等越俸一等。諸處査對官。一竝從重推考。業欲提飭而未果。趲程前進。旣有下諭。則拜表過十二日而始到本牧。何其泄泄之甚。其遲滯委折。具由馳聞事。回諭事。有旨是白置有亦。臣等發行之後。旣承趲程前進之下諭。則豈敢一毫緩忽。而今番員譯臨行。新差未及措備八包。故中路經紀。自不得兼程是白遣。若以今十八日渡江。則計其日子。距節使前十許日到燕。可以無慮是白乎等以。其間作行。未免遲緩。嚴敎之下。萬萬惶悚是白乎旀。咨文皮封改書一度。亦於同時祗受是白如乎。今方整頓人馬。明日渡江。緣由馳啓爲白臥乎事。
정조 4년
庚子十一月二十日辰時。上御誠正閣。藥房三提調大臣入侍時。藥房都提調鄭弘淳。提調金華鎭。副提調蔡弘履。領議政金尙喆。左議政徐命善。右議政李徽之。假注書趙興鎭。記事官金載瓚李集斗。以次進伏訖。弘淳等進前曰。數日來日氣甚寒。聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。一樣矣。上曰。産室設廳。何月爲之。可乎。弘淳曰。臣考見本院日記。則每前期三朔設廳矣。上曰。産室設廳之跨新舊歲。乃是俗忌云。以正月設廳。似好矣。尙喆曰。賴天地祖宗之陰隲。至有此莫大之慶。環東土億萬臣民無疆之福也。實不勝慶抃之至。命善徽之曰。今有此莫大之慶。天心之默祐。有可以仰驗矣。上曰。予亦不料此慶之遄臻。莫非天也。尙喆曰。臣時或瞻望天顔。則近來神色。日益和粹。故晝夜攢祝矣。弘淳曰。閭巷間婦女之有娠者。每令産母勞攘。不得安逸。然後乃於産時不難云。宮內與閭巷間有異。每有安逸之慮矣。尙喆曰。醫官診脈。事體重難。而第伏念醫官之議藥。只因下敎。斟酌以進。故恐未合對證之製。臣意則一令醫官診脈。實爲愼重之道矣。上曰。彌月。欲令醫官診脈矣。上曰。用何藥爲好乎。醫官吳道炯曰。用藥當思氣血之雙保。八物。似好矣。弘淳曰。産室設廳時擧行等事。當更爲詳考稟定。似好矣。上曰。唯。弘淳曰。産室設廳。旣爲稟定。以正月推擇日子事。先爲分付。待令醫官及捲草官差下。待歲初擧行。何如。上曰。依爲之。出擧條命退。諸臣以次退出。
정조 4년
行都承旨蔡弘履式暇。左承旨徐有防坐。右承旨柳義養坐。左副承旨趙時偉坐。右副承旨李亨元坐直。同副承旨金宇鎭坐直。注書二員未差。假注書趙興鎭仕趙衍德仕直。事變假注書任長源仕。
정조 4년
李亨元啓曰。合辭方張之時。諫院無詣臺之員。事甚未安。大司諫李敬養。獻納柳孟養。正言李夔呂萬永。旣有只推之命。卽爲牌招。何如。傳曰。允。
정조 4년
傳于徐有防曰。左承旨與戶曹判書入侍。
정조 4년
傳于李亨元曰。當該注書禁推。
정조 4년
以大司諫李敬養。獻納柳孟養。正言李夔呂萬永。持平朴聖泰等牌不進罷職傳旨。傳于徐有防曰。只推。
정조 4년
李亨元。以右邊捕盜廳言啓曰。本廳兼從事官吳載光。身病猝重。勢難察任。改差。何如。傳曰。允。
정조 4년
又以義禁府言啓曰。忠州牧使李壽勛拿處事。傳旨啓下矣。李壽勛。時在京畿龍仁地云。依例發遣府書吏。拿來。何如。傳曰。允。
정조 4년
持平李兢淵啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿等。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁倍。放逐本鄕罪人李鳳昌沈德一李德成申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。請還寢罪人柱翼安置之命。亟令王府。設鞫得情。夬正王法。措辭見上啓曰。新除授掌令盧瑞國。時在京畿楊根地。請斯速乘馹上來事。下諭。答曰。不允。第五件六件事。亟停勿煩。下諭事。依啓。
정조 4년
庚子十一月二十一日。兼春秋朴行淳。謝恩正使茂林君塘。副使副司直李崇祜狀啓。臣等本月十七日。義州府有旨祗受緣由。纔已馳啓爲白有在果。整頓行具。當日午時量。渡江入去爲白乎旀。方物三十九馱。依例改結裹是白遣。不虞備管運餉銀子合一千兩。依例齎去爲白乎旀。夫馬差使員。牛峴僉使高尙禧。領率人馬。到柵門雇車後。還送計料爲白乎旀。行中卜定慶尙道昌樂驛李貴乭馬。黃山驛朴成大馬合二匹。皆以病蹇。勢難致遠乙仍于。以平安道大同驛奴照弄金金於仁者馬合二匹。代把入去爲白遣。咸鏡道卜定馬四匹。未及來待。故不得已以平安道嘉山站李光金馬。魚川驛李德辰馬。徐同伊馬。義州站金澤馬合四匹。代把入去是白乎旀。書狀官臣尹長烈。義州府尹臣李在學。眼同點閱人馬。搜檢卜馱。則無犯禁之物是白乎等以。緣由馳啓爲白臥乎事。
정조 4년
行都承旨蔡弘履坐。左承旨徐有防坐直。右承旨柳義養坐。左副承旨趙時偉坐直。右副承旨李亨元坐。同副承旨金宇鎭坐。注書二員未差。假注書趙興鎭仕趙衍德仕直。事變假注書任長源仕。
정조 4년
又啓曰。卽者檢閱金載瓚。謂有親病。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。傳曰。允。
정조 4년
又啓曰。卽者奉敎徐龍輔謂有館規。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招人直。何如。傳曰。允。
정조 4년
以大司諫李敬養。獻納柳孟養。正言李夔呂萬永牌不進罷職傳旨。傳于李亨元曰。只推。
정조 4년
以大司諫李敬養。獻納柳孟養。正言李夔呂萬永牌不進罷職傳旨。傳于李亨元曰。無端違牌。果何所據。豈因近日日寒。難可赴公而然乎。否則何爲而屢召輒違乎。無義不進。此亦慢法綱之一端。此傳旨勿施。以禁推傳旨捧入。
정조 4년
蔡弘履啓曰。吏曹判書李衍祥。參判鄭民始。參議朴祐源牌不進罷職傳旨及推考傳旨。今方捧入。而開政命下之後。如是違牌。不卽擧行。事甚未安。判書參判。更爲牌招。何如。傳曰。允。參議只推。一體牌招。
정조 4년
以政官之牌啓辭。傳于蔡弘履曰。吏曹參議只推。與判書參判。一體更爲牌招。
정조 4년
李亨元。以禁衛營將官來言。言啓曰。今日本營軍兵。日次私習云矣。敢啓。答曰。知道。
정조 4년
蔡弘履。以吏曹言啓曰。今此景慕宮冬至祭獻官。以前大司憲鄭一祥塡差。而時無職名。令該曹。口傳付軍職。何如。傳曰。允。
정조 4년
傳于徐有防曰。近代陵寢獻官。必以從二品塡差。殆若定式之故。或有掣肘之時。因筵臣陳白。正三品。使之通融塡差矣。伊後反以此。非爲定式。近代陵寢。絶無二品通差之事。此等小事。該堂之不遵筵敎如此。他餘擧行之慢忽。可知。此非今日銓官之所創爲者。故雖不處分。而況於俄者飭敎之後。又未免苟充。當該差祭吏曹堂上。從重推考。更令卽爲改擬以入。此乃享吏無狀之致。筵稟以後該色下吏。竝令攸司。從重科治。
정조 4년
徐有防。因實錄廳郞廳。以摠裁官意啓曰。本廳校正郞廳李敬一。親病猝重。勢難强令察任。今姑減下。其代。弘文館修撰尹尙東差下。使之察任。何如。傳曰。允。
정조 4년
蔡弘履。以吏曹言啓曰。本曹郞官。今當差出。而前望之人。方在居中。無以推移備擬。合有變通之道。何以爲之。敢稟。傳曰。蕩滌。
정조 4년
有政。吏批。判書李衍祥未肅拜。參判鄭民始式暇。參議朴祐源進。行都承旨蔡弘履進。吏批啓曰。判書李衍祥陳疏入啓。參判鄭民始式暇。小臣獨政未安。何以爲之。敢稟。傳曰。只出緊任。又啓曰。星州牧使。今當差出。而本州以嶺南劇邑。素稱難治。不可不擇差。他道有聲績未準朔守令。竝擬。何如。傳曰。允。又啓曰。本曹郞官。今當差出。而擬望之人乏少。外擬。何如。傳曰。允。兼實錄編修官尹尙東單付。宋瑛爲大司諫。李身晦爲司諫。安廷鉉爲獻納。鄭益祚李級爲正言。洪文泳爲校理。黃昇源爲吏曹正郞。金恒柱爲星州牧使。
정조 4년
兵批。判書李性源病。參判洪良浩入直進。參議朴師崙替直。參知李象靖在外未肅拜。右副承旨李亨元進。副護軍沈命德單付。
정조 4년
趙時偉。以宣惠廳言啓曰。貞敬夫人祭需。亦有定式者。而若如祿俸不受。則一體輸送事。命下矣。依傳敎。自丙申八月。至庚子十二月。各名日仲朔祭需米一百十九石五斗輸送之意。敢啓。答曰。知道。
정조 4년
李亨元。以義禁府言啓曰。洪忠兵使申大謙狀啓。據刑曹粘目內。海美前營將朴宗郁。移本府處之事。允下矣。朴宗郁。時在任所云。依例發遣府書吏。交代後拿來。何如。傳曰。允。
정조 4년
掌令柳雲羽啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。措辭竝見上答曰。不允。第五件六件事。亟停勿煩。洪柱翼事。停啓。
정조 4년
黃海監司趙尙鎭疏曰。伏以。臣以人則百無所肖。以任則萬不相稱。徒辱簡畀之眷。莫效涓埃之報。五朔竢罪。如集于木。惟是感激鴻私。勉竭駑鈍。不沽人喜譽。不恤人怨怒。率是道以往。雖致僨敗。臣所不辭。迺者得見谷山前府使李奎緯爰辭。斷斷累千百言。專事張皇。殆沒倫脊。始疑谷民之受嗾於人。繼咎自己之見嫉於世。至謂本官構之營門實之。殆若與人有甚恩怨而白地成案者然。蓋其意恐或抵于重律。必欲掩其眞贓。故爲此胡叫謊說。東拖西引。盛氣而噴薄。極口而發明。臣驟見其供。不勝駭異。徐究其心。良亦哀憐。實不欲更費辭說。自取疲劣。而第念承命按査。不輕而重。事無實而捏虛。則不公也。人無犯而構罪。則不仁也。不公有乖査體。不仁大關心術。臣於是雖欲泯默。得乎。臣於莅藩之初。本府士民。以許鄕之有係後弊。禮錢之盡歸消瀜。聯狀齊訴。臣使本府。査實報來。則俱據鄕色之詞證。明言前官之取用。臣於伊時。非不欲據實狀聞。依法請罪。而本錢旣異公簿之虧欠。奎緯亦以準償而言送。準償之後。自可以順且無事。故只以慫慂之罪。囚治鄕色。因以督償之意。申飭本府。臣之爲奎緯用心者。未始不厚。而忽因邑人之上言。竟有覈聞之特敎。此則奎緯之不幸。而非臣之始料也。事已現發。至命按査。則惟當一從公見。無失實狀。然後方可以嚴査事而服人心。故臣與參覈諸守令。以是相戒。應問各人處。初不施威。惟從平問。則所謂原錢用下文書。奎緯臨歸時沒數搜去。無可憑考者。只有一片紙區處記。而鄕色輩不受一楚。不待窮査。卽以依樣文書之意。衆口一辭。丁寧納招。臣於是雖欲爲奎緯掩覆。其於査官之竝觀。何哉。其於一道之公傳。何哉。彼乃急於免罪。抑勒爲說。一至於此。亦何足多辯哉。至於別造刑杖事。執杖之隷卒作證。監刑之吏鄕納招。焉可誣乎。且盜漢淫女。罪雖難貸。一番受杖。輒皆隕斃。用刑踰濫。據此可知。彼雖以法外刑具之不爲取見。爲臣按査疎漏之罪。而奎緯之解官歸去。時月已久。則後來之人。爲作他日執契之資。肯留前官違式之杖乎。在其身則錢置簿之可考者。謂之已爲閪失。而欲滅犯贓之痕跡。在他人則別刑具之已毁者。責之以不爲現出。把作自明之欛柄。按此事者。不亦難乎。文書闉失。無以覈矣。刑具毁折。無以驗矣。所可證者。惟吏鄕之招。而吏鄕之言。如彼其明白。今其供。則乃曰。吏鄕之招。誣也。道啓之辭。亦誣也。隱然歸之於猜嫉者構誣。臣與奎緯。本無好惡。豈有猜嫉。旣無猜嫉。寧欲構誣。雖未知猜嫉他構誣者。別有何人。而無已則或者奎緯。見嫉於本府之吏鄕。吏鄕之誣奎緯者。如是耶。此則當者自知之。非臣之所知也。彼之有罪無罪。臣之就事論事。自有公議。臣何與於其間哉。只緣臣明不能覈實。信不足孚人。査啓纔徹。囚供踵出。疑怒臣詆侮臣者。殆無餘地。査事不明。所關非細。藩臣失職。爲罪亦大。尙何顔面。冒居旬宣。彈壓守宰也哉。臣於晩後。雖見其供。而判付未下之前。徑先陳章。極涉惶猥。今始略控自引之義。仰暴必遞之懇。伏乞聖慈。俯賜諒察。將臣藩職。亟行鐫免。以靖私義。以解人怒。千萬幸甚。臣無任屛營祈懇之至。答曰。省疏具悉。卿其勿辭察任。
정조 4년
吏曹判書李衍祥疏曰。伏以臣。不揆窮陋之本分。冒膺司馬之重任。因循盤礴。殆若固有。惶愧踧踖。日夕靡寧。東銓移除之命。遽下此際。惝怳震越。五情失守。噫嘻。此何事也。六官之任。最重兩銓。而天官之長。古稱冢宰。權衡人物。進退庶官。其職責之鉅。位望之重。又非本兵之比者。臣是何人。乃敢纔西復東。偏辱誤恩。至此極哉。臣夙歲嬰釁。跡地畸孤。晩後通籍。才具謭薄。徒懷明時遭逢之幸。自無榮塗翶翔之望。厚蒙先大王拂拭之恩。驟躋宰列。重荷我殿下簡擢之眷。猥玷上卿。攢祝圖報。縱自甘於湯火。兜攬踰分。常若隕乎淵谷。每一循省。感愧交集。惟其職任之不稱。雖在微官庶品。無往非罪。而若以近事言之。未習軍旅。固當瘝曠。至於延攬之際。注擬之間。公格私義。有時相妨。物情之難平。勢或必至。矧自所叨之任。苟非才識公明。有足以厭人望而辨官材者。上不可輕授。下不可濫據也。決矣。今臣不獨資望之淺薄。藻鑑之昏昧而已。臲卼罥礙。如上所陳。而平居窮約。罕與交接。聞見不廣。甄別易差。且念用舍通塞之難。自古已然。而世道日下。淆漓轉甚。方寸權度。心實難白。外面指摘。跡固易疑。此時此任。尤豈臣所可擬議於萬一也哉。苟或不量時勢。不度己分。冒沒承當。則畢竟僨誤。可坐而待。當此化理淸明之日。辜負聖上委毗之眷。其爲罪戾萬殞難贖。嗚呼。以臣受恩無極之身。儻有一分報效之望。顧何敢不體德義。徒思己謀。輒事區區例讓乎。寧被慢命之誅。斷無轉身之路。再逋嚴召。惶隕俟譴之際。天牌又復狎臨。一向違傲。誠非義分之所敢出。而反復思惟。亦未敢晏然趨承。玆不得不瀝控肝血。仰冀鞶遞。伏乞聖慈。俯賜諒察。將臣新授職名。亟令鐫免。以重公器。以安私分。仍治臣逋慢之罪。以肅朝綱。不勝大願。臣無任戰恐祈懇之至。答曰。省疏具悉。東銓新命。所取于西銓。卿其勿辭。從速行公。
정조 4년
檢閱金載瓚疏曰。伏以臣。卽接家信。則臣母素患痰癖之症。遇寒挾感。一倍添劇。急報踵至。促臣歸護。臣自聞此報。神思飛越。按住不得。玆不得不不避擅離之懼。徑出禁扄。伏乞聖慈。亟治臣罪。以嚴朝綱。以便私心。千萬至祝。臣無任屛營祈懇之至。答曰。省疏具悉。爾其勿辭。救護母病。
정조 4년
庚子十一月二十二日辰時。上御誠正閣。晝講入侍時。特進官金履素。同知事鄭元始。參贊官柳義養。侍讀官趙鼎鎭。檢討官徐鼎修。假注書趙興鎭。記事官金載瓚李集斗。宗臣凝善君爔。武臣李漢豐。掌令柳雲羽。以次進伏訖。上讀前受音訖。鼎鎭讀奏。自齊人伐燕勝之。至王速出令。上讀新受音訖。鼎鎭陳文義曰。湯一征自葛始。而天下信之者。以其誠信素孚於民也。殷民。知其只行弔伐之擧。故歸市者不止。信之之深也。以齊伐燕。雖不殺其父兄係累其子弟。燕民固無信齊之心。故未免以千里畏人。非但征伐之事爲然。日用事爲之間。誠實无妄底道理。不可須臾離。又況王者爲治之法。必須誠信素孚於民。然後發一號行一政。民皆信之矣。伏願於一信字。益加留念焉。上曰。好矣。上曰。下番亦陳文義。鼎修曰。猶可及止句語。誠好矣。以其時事言之。齊宣王之伐燕取之。至有動天下兵之慮。而孟子猶以此告之者。蓋天下之事。無論大小。當其做事之始。雖或有未盡處。及其追悔之時。若能趁卽改圖。則此同迷道知反。而事事有猶可及止之效。此等處。推類以觀。好矣。上曰。好矣。經筵參贊官亦陳文義。元始曰。歸市者不止。耕者不變處。可以見師律之嚴矣。師律苟或不嚴。則所過之地。必致繹搔。歸市者安得晏然而不止。耕者亦安能于耟而不變乎。推此觀之。非但師律之爲然。凡在政令施措之間。有紀律以先之。然後百工釐而庶事康矣。此等處。伏願體念焉。履素曰。上下番及經筵。旣已陳達。臣別無所見矣。義養曰。此章不日天下兵動。而乃曰動天下兵。蓋謂動之者天下。而其使之動之者。卽是齊也。聖人之戒。定在於自己召之也。速出令之速字。亦有深意。凡改過之事。每患因循。故大易益卦遷善改過章之註。朱子乃云如風之速。如雷之迅。今此速出令之速字。亦與風速之速字。同一義也。下大文亦言猶可及止。猶字爲速字之應。止字爲動字之應也。上曰。此章文義。別無可商確處矣。命經筵先退。上曰。臺臣退出。臺廳傳啓。可也。命退。諸臣以次退出。
정조 4년
庚子十一月二十二日初更。上御誠正閣。坐直承旨入侍時。左承旨徐有防。假注書趙興鎭。編修官文采五。記事官金廷龍。以次進伏訖。上曰。各陵獻官。從前申飭何如。而以今番獻官單子觀之。三品中塡差。苟簡莫甚。以二品通融之之意。分付。命賤臣單子催促修入。命書吏判疏及檢閱金載瓚疏批。仍命退。諸臣以次退出。
정조 4년
行都承旨鄭元始坐。左承旨李亨逵未肅拜。右承旨柳義養坐直。左副承旨李亨元坐。右副承旨金宇鎭坐。同副承旨鄭志儉坐直。注書二員未差。假注書趙興鎭仕趙衍德仕直。事變假注書任長源仕。
정조 4년
柳義養啓曰。明日常參經筵。取稟。傳曰。停。
정조 4년
鄭志儉。以都摠府言啓曰。今日入直內三廳武兼禁軍及軍兵等。中日習射。請出標信。傳曰。停。
정조 4년
金宇鎭啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 4년
承旨前望單子入之。金履素鄭志儉落點。
정조 4년
以大司諫宋鍈。獻納安廷玹。持平朴聖泰牌不進罷職傳旨。傳于金宇鎭曰。只推。更爲牌招。
정조 4년
傳于鄭元始曰。禮兵房承旨入侍。
정조 4년
傳于李亨逵曰。玉堂前望單子入之。
정조 4년
傳于柳義養曰。在外臺諫許遞。前望單子入之。待下批。牌招察任。
정조 4년
傳于李亨逵曰。新除授玉堂。竝牌招。
정조 4년
臺諫前望單子入之。掌令洪明浩。司諫李行源。正言洪文泳落點。玉堂前望單子入之。應敎朴天衡。修撰權以綱李敬一。校理金履正落點。
정조 4년
金宇鎭啓曰。掌令柳雲羽。旣已詣臺之後。謂有情勢。不得傳啓。仍卽出去。事甚未安。推考警責。卽爲牌招。何如。傳曰。允。
정조 4년
以掌令柳雲羽牌不進罷職傳旨。傳于金宇鎭曰。只推。
정조 4년
以大司諫宋鍈。獻納安廷玹。持平朴聖泰再牌不進罷職傳旨。傳于李亨逵曰。只推。
정조 4년
李亨逵啓曰。新除授修撰權以綱。方在罷散中。司諫李行源。前以副護軍。方在居中未蕩滌中。何以爲之。敢稟。傳曰。罷散人敘用。居中人蕩滌。
정조 4년
鄭志儉。以禁衛營將官來言。言啓曰。今日本營軍兵。日次私習云矣。敢啓。答曰。知道。
정조 4년
李亨逵啓曰。卽者右承旨趙時偉。以前都承旨金履素嫌避違牌之故。陳疏出去。原疏纔已退却。而右承旨方帶禮房。傳香在明。不可不齋宿。卽爲牌招入直。何如。傳曰。允。
정조 4년
兵曹口傳政事。副司果尹尙東單付。
정조 4년
都承旨前望單子入之。鄭元始落點。
정조 4년
傳于鄭元始曰。承旨前望單子入之。
정조 4년
傳于李亨逵曰。新除授承旨。牌招察任。
정조 4년
以掌令洪明浩牌不進罷職傳旨。傳于李亨逵曰。始旣行公。至參合辭。到今忽復違牌。義寧不郞當。此等傳旨。何可酬應。勿施。
정조 4년
金宇鎭。以義禁府言啓曰。洪柱翼事。旣已停啓。依初下敎。今日內發配後草記事。命下矣。罪人柱翼。全羅道濟州牧旌義縣。減死絶島圍籬安置。而以當初承傳內辭意。具罪目。依例發遣府都事。押送配所。與地方官。眼同圍籬安置。何如。傳曰。允。
정조 4년
持平李兢淵疏曰。伏以臣於言責重任。豈有一分堪承之望。而懇辭未蒙允許。嚴召不敢違傲。一肅恩命。粗效叩謝之忱。而多日虛縻。益切尸素之愧。仍因蹲冒。非計所出。而且臣母素患關格之症。乃是數十年貞疾。近因風寒猝劇。飮啖失宜。自昨復發。達夜危重。臣方左右扶將。勢難須臾離捨。天牌儼臨。趨承無路。玆敢略入文字。仰瀆崇嚴。伏乞聖慈。俯垂鑑諒。亟遞臣所帶之職。俾便救護。仍治臣逋慢之罪。以肅朝綱。千萬幸甚。臣無任屛營祈懇之至。答曰。省疏具悉。爾其勿辭。救護母病。
정조 4년
正言鄭益祚疏曰。伏以臣於前月待罪柏府也。隨諸臺之後。而入對前席。有所顚錯。至承問備。徑遽之失。雖在右僚。而隨參之人。安得晏然。念臣前後居臺。曾無絲毫之補。而臺體周旋。尤爲生疎。伊時悚惶。尙今靡定。不可以事往而有所自恕。今於除命之下。不敢唐突冒膺。且臣向者蒙由省墓之際。又蒙薇垣新除。而病滯窮峽。自致過恨。私心惶蹙。已難容措。而所患尙此危綴。頑痰升而神氣輒昏。寒咳作而喘息未定。雖對尊客。而尙多不敬之歎。況此昵近嚴威。出入殿陛也哉。玆不得不疾聲呼籲於慈覆之下。伏乞俯賜諒察。亟許鐫免。以卒生成之澤。不勝萬幸。臣方乞免之不暇。不宜贅及他說。而事在目下。不勝憂歎。敢此附陳。噫。柱翼之罪窮凶絶悖。國人齊憤。惟彼凶逆之官秩。肆然特書。附記之凶慘。昭乎難掩。已是王章之所不容。而至於犯人杖死等語。罔非凶肚逆腸之綻露無餘。則不待臣之復事臚列。而聖明已俯燭矣。兩司俱發之啓。體段甚重。不可以一二人之見。有所輕議。而數日之間。遽然俱停。臣實莫曉其故也。若以久未蒙允。徒傷事面。爲慮而停之。則雖大於此者。亦可一皆停之耶。目今合辭之論。府院之啓。不啻幾十。而臣等誠意淺薄。不能碎首天陛。而徒謄故紙。此固臣等之罪。而若以相持日久。遽爾徑停。則此路一開。後弊難言。臣謂兩司停啓之臺臣。竝宜施譴罷之典也。臣無任悚惶屛營之至。答曰。省疏具悉。洪柱翼事之停啓。爾曰。後弊難言。予則以爲不停爲然。其事則䵝䵢。其跡則疑晦。涉歲拘繫。不勘不殺。畢竟使之瘐死。則寧有如許王政。況傳啓中諸逆罪惡之十倍於柱翼者。不啻幾輩。而此皆不抵之法。獨事齗齗於孤雛之影子。求之邦憲。曷嘗有似此關石。況今小大恬嬉。臺閣尤甚懲討之備例。而隄防從以不嚴。柱翼之酌處。寔欲使爾等。專於重且緊處。而忽於輕與漫者。甚矣爾等。不審其取捨也。爾其勿辭。從速察職。
정조 4년
庚子十一月二十三日辰時。上御誠正閣。晝講入侍時。同知事李性源。特進官鄭昌聖。參贊官李亨元。侍讀官洪明浩。檢討官徐鼎修。假注書趙衍德。記事官金廷龍。編修官文采五。宗臣安春君烿。武臣具以謙。以次進伏訖。上讀前受音訖。明浩進讀孟子鄒與魯鬨章訖。上讀新受音訖。命文義。明浩曰。鄒君之事。無足可言。而以其不得於民心。故至於此矣。猶不知自反其咎。反以歸罪於民。豈不嘅然乎。爲君者旣是如此。則爲民者。寧有親上死長之理乎。孟子之對以如是者。專言得民心爲主矣。蓋七篇之旨。不以目前事提說。而唯在於推本溯源之旨。則引喩時君之際。專以得民心行仁政。爲第一義理矣。今於穆公之對。亦不出乎是也。上曰。好矣。鼎修曰。自古人君。志氣廣大。學問明透。則政令施措之間。初無苟且之事。而今者文公之言。以國小民殘爲憂者。專出於僥倖之志耳。若以推仁行政。則豈無七十里興王之道乎。故孟子不答。而只以守死民不去之義對之者。槪由此也。上曰。經筵特進。亦陳文義。性源曰。穆公之言。不知其推仁行王之道。文公之志。專出於利害之上。故孟子所答。專以立志爲戒者。果如是矣。昌聖曰。有司之三十三人。死於爲君。則惟當興愴自反。而反以不可勝誅。責民者。論其操政。固在於時君世主之下矣。上曰。參贊亦陳文義。亨元曰。儒臣經筵。畢陳奧旨。別無所奏矣。上曰。若以兩君論之。則穆公之不可勝誅者。固非人君之所可言也。文公之間於齊楚者。專以利害上言之也。以是而比之於齊宣梁惠。則亦在其下矣。孟子如是之對。似不有誠實底意。蓋子路子貢。雖以孔門高弟。猶有升堂未入室之欠。今此所答如是者。亦有古今之殊。且有衰世之嘆矣。然而若無兩君如是之問。則必不以此而對之也。且干戈搶攘之際。亦不可不抑其時君之志矣。昌聖曰。然矣。上曰。亞聖之論。或有胸襟之灑落。而亦多有圭角處。若不至孟子地位。則如此對論。亦可有欠於傳後世之道矣。性源曰。孟子所論。或不無詞鋒之太露。而若非抑時君之義。不必如是矣。上曰。仁孝一也。而孔子則或云仁或云孝。而隨時量人。言無不適。孟子則激昂感發。專無魯論中辭意。此亦時世之不同而然矣。性源曰。是故有上亞聖之分矣。上曰。朱子之慕亞聖。至尊且切。而至有麤拳大踢之稱。似或有不足底意乎。性源曰。朱子之論。專以氣像言之也。旣在賓師之責。則所答亦可如是矣。上曰。以小事大者畏天。以大事小者樂天者也。太王之事薰鬻是也。文公則以一撮小國。專言事楚事齊者。只以利害言之也。猶以湯武之仁。因其積德累仁之基。以成王業。而況兩君者。初無積德之基。而專以功利上言之。則孟子所謂如彼君何哉者。不其然乎。昌聖曰。湯武則有修德之基而然也。文公則無修德之效而言之也。孟子所答。果如是矣。講臣先退。命書傳敎曰。聞惠堂言。主家祭需尙不領受云。祿捧之不受。亦可知已。曾聞奉朝賀在世時。以情地悶蹙力辭之。故子孫。亦從治命。不敢遽然祗受。此則有大不然者。古人臨終。雖令子孫勿請諡勿立碑。朝家如有特恩。皆不得終辭。況祿捧祭需之祗受乎。又如今日主家情地。大不若伊時。子若孫。將拜官受祿。而獨於爲先事。煩浼累累。不但道理不容如是。亦豈分義之所敢出。以此意。下諭本道監司處。令主家知之。使卽一倂祗受後狀聞。命退。諸臣以次出。
정조 4년
庚子十一月二十三日午時。上御誠正閣。禮兵房承旨入侍時。左承旨徐有防。同副承旨金宇鎭。假注書趙衍德。記事官金廷龍。編修官文采五。以次進伏訖。上曰。鄭益祚之引避。得當矣。有防曰。然矣。命書榻敎曰。都承旨入侍。賤臣承命出。召蔡弘履進伏。上曰。都承旨例帶備堂乎。有防曰。然矣。上曰。卿欲遞知申之職云。然否。弘履曰。身病方苦。將欲遞之矣。上曰。卿有老母乎。弘履曰。然矣。命書傳敎曰。都承旨左承旨聞有實𧏮。許遞。前望單子入之。賤臣承命出。捧入前望單子。以金履素鄭志儉落點。命書傳敎曰。新除授承旨。牌招察任。命書傳敎曰。飭已行。禁推諸臺。分揀放送。又命書傳敎曰。誠有不勤之罪。此時守令數遞可悶。時囚罪人李壽勛。分揀放送。其令當日還官。今番事後。本邑人。必有繹騷之慮。凡於事爲。使之着意擧行。又命書傳敎曰。館直苟艱云。兼帶實錄郞廳許遞。前望單子入之。命退。諸臣以次出。
정조 4년
庚子十一月二十三日未時。上御誠正閣。左副承旨入侍時。左副承旨李亨元。假注書趙興鎭。編修官文采五。記事官金廷龍。以次進伏訖。上曰。具以謙入侍。賤臣承命出。與以謙進伏。上曰。卿父之病加減。何如。以謙曰。大勢則比向來小減。而以日寒之如此。故寒痰熾盛。食飮亦阻。蘇健無期矣。命先退。上曰。前直閣入侍。賤臣承命出。與徐鼎修進伏。上曰。前日校正冊子。幾何修整乎。鼎修曰。姑未訖工矣。上曰。日記亦盡爲修入乎。鼎修曰。臣閱月沈病。尙未及修呈。惶恐無地矣。命先退。上命讀公事。亨元讀奏訖。命書傳敎曰。都承旨許遞。前望單子入之。又命書榻敎曰。新除授都承旨。牌招察任。命退。諸臣以次退出。
정조 4년
庚子十一月二十三日酉時。上御誠正閣。都承旨入侍時。都承旨鄭元始。假注書趙衍德。記事官文采五李集斗。以次進伏訖。上曰。卿其肅拜乎。元始曰。然矣。上曰。頃日館儒有所發論矣。今則停息乎。元始曰。是姑未知矣。上曰。彼國山川人物。如何乎。元始曰。都不如我東。而人心亦甚不好。且無識見矣。上曰。坐直誰也。元始曰。柳義養鄭志儉矣。上曰。卿其出去善休焉。命退。諸臣以次退出。
정조 4년
行都承旨鄭元始坐。左承旨李亨逵坐直。右承旨朴祐源坐直。左副承旨柳義養坐。右副承旨趙時偉坐。同副承旨鄭志儉坐。注書二員未差。假注書趙興鎭仕趙衍德仕直。事變假注書任長源仕。
정조 4년
李亨逵啓曰。明日常參經筵。取稟。傳曰。停。
정조 4년
鄭元始啓曰。刑曹判書李福源。除拜後過三日不爲出肅。依定式推考警責。仍卽牌招察任。何如。傳曰。允。
정조 4년
鄭志儉啓曰。合辭方張之時。憲府無詣臺之員。事甚未安。除在外親病受由外。未肅拜呈告人員。竝卽牌招。何如。傳曰。允。
정조 4년
又啓曰。左副承旨李亨元。右副承旨金宇鎭。今日不爲仕進。卽爲牌招。何如。傳曰。允。
정조 4년
承旨前望單子入之。朴祐源趙時偉落點。
정조 4년
傳于鄭元始曰。新除授承旨。牌招察任。罷散人敘用。
정조 4년
朴祐源啓曰。今日實錄當郞進不進單子中。郞廳李夔懸病。依傳敎。禁推傳旨捧入之意。敢啓。答曰。知道。
정조 4년
鄭元始。以吏曹言啓曰。今此宗廟各陵殿冬至祭典祀官兼大祝。皆以侍從塡差。而時無職名人員。令該曹口傳付軍職。何如。傳曰。允。
정조 4년
又以吏曹言啓曰。今此元陵冬至祭獻官前承旨金履素。時無職名。令該曹口傳付軍職。何如。傳曰。允。
정조 4년
又以吏曹言啓曰。今此永祐園冬至祭獻官。前承旨蔡弘履塡差。而時無職名。令該曹口傳付軍職。何如。傳曰。允。
정조 4년
兵曹口傳政事。副司直金履素蔡弘履單付。副司果金峙默柳孟養金翊休安民載姜文煥金履元李夔。
정조 4년
李亨逵。以弘文館言啓曰。新除授校理金履正。時在京畿道高陽地。修撰權以綱。時在楊根地。經筵入番事緊。請竝斯速乘馹上來事。下諭。答曰。依啓。
정조 4년
正言鄭益祚啓曰。臣人微識賤。本不合於淸朝耳目之任。而前後臺職。有除輒膺者。誠以沐浴之義重。而不暇他顧也。今於見職。情病難强。冒呈辭疏。而事在目下。不容終默。略有所附陳矣。及伏承批旨。誨責備至。十行諄複。不啻如慈父之詔迷子。臣奉讀未半。不勝瞿然自失。臣之忝叨言地。凡幾遭矣。而誠意淺薄。未能孚格。致使窮兇極獰之諸賊。尙今戴頭於穹壤之間。恬憘之罪。臣固自知。今於聖批中不審取舍之敎。尤不勝悚恧之至。宜卽引避。而無時肅拜。有違格例。今始來避。以此情地。何可一刻仍冒於臺次乎。請命遞斥臣職。答曰。勿辭。亦勿退待。
정조 4년
掌令洪明浩啓曰。臣於言責之職。本無堪承之望。而向來奉使復命之路。始聞新啓方張之報。親是袒免。義難冒參。而急於反面。未及廻旋。不免隨衆聯名。揆以私義。愧恧無地。追陳引義之章。猥暴自訟之意矣。伏承聖敎。誨諭備至。責之以旣往之妄率。警之以處義之郞當。有若慈父之詔迷子。臣於是莊誦感激。昔迷今覺。庶幾奉以周旋。竊附古人善補過之義。向後臺職。自畫已定。間入館職。亦未聯名。以爲少贖前愆之圖矣。昨於直中。忽承掌憲除旨。而區區處義。與前無異。自犯違傲。恭竢重勘。飭敎繼下。惶隕震越。不得不章皇祗肅。而顧此同宗應避之義。是實通朝共行之例。臣何獨自阻於禮使敦風之化。而昧然陳啓。以犯識者之譏議也哉。百爾思量。實難冒參。莫重合辭。緣臣而今日闕啓。臣罪至此。益無所逃。何敢一刻蹲據於臺次乎。請命遞斥臣職。答曰。勿辭。退待物論。
정조 4년
正言鄭益祚啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府設鞫嚴問。請大靜縣定配罪人聖中。放逐罪人有臣宗甲義驂等。竝令王府設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。夬正王法。請定配罪人具翼遠。亟寢酌處之命。仍令王府設鞫得情。夬施當律。請減死安置罪人大燮。亟寢酌處之命。仍令王府設鞫得情。快正王法。請減死罪人弼海。亟寢酌處之命。仍令王府設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府設鞫嚴問。夬施當律。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府更加嚴鞫。夬正王法。請逆賊尙魯。亟施孥戮之典。措辭見上新除授司諫李行源。時在京畿道陽智地。請斯速乘馹上來事。下諭。司憲府掌令洪明浩。以臣於言責之職。本無堪承之望。而向來奉使復命之路。始聞新啓方張之報。親是袒免。義難冒參。而急於反面。未及廻旋。不免隨衆聯名。揆以私義。愧恧無地。追陳引義之章。猥暴自訟之意矣。伏承聖敎。誨諭備至。責之以旣往之妄率。警之以處義之郞當。有若慈父之詔迷子。臣於是莊誦感激。昔迷今覺。庶幾奉以周旋。竊附古人善補過之義。向後臺職。自劃已定。間入館職。亦未聯名。以爲少贖前愆之圖矣。昨於直中。忽承掌憲除旨。而區區處義。與前無異。自犯違傲。恭竢重勘。飭敎繼下。惶隕震越。不得不章皇祗肅。而顧此同宗應避之義。實是通朝共行之例。臣何獨自阻於禮使敦風之化。而昧然陳啓。以犯識者之譏議也哉。百爾思量。實難冒參。莫重合辭。緣臣而今日闕啓。臣罪至此。益無所逃。何敢一刻蹲據於臺次乎。引謙而退。私義則輕。合辭甚重。豈可以此。輕遞言官。請司憲府掌令洪明浩出仕。答曰。不允。第九件事。亟停勿煩。下諭事處置事。依啓。
정조 4년
禮曹參判李聖圭疏曰。伏以臣之老父數日以來。添得寒感。頭疼而遍體烘熱。膈煩而頑痰凝滯。夜睡全失。食飮都廢。委頓床席。氣息奄奄。目下症情。有加無減。臣方左右扶將。焦灼罔措。此際見差明陵冬至祭獻官。明將受香。而以此情理。實無頃刻離側之勢。此時瀆擾。固知萬萬惶悚。而情私所迫。冒陳短章。伏乞聖明。俯垂諒察。亟令該曹劃卽變通。以便公私。不勝幸甚。臣無任屛營祈懇之至。答曰。省疏具悉。獻官許令變通。卿其勿辭。救護父病。兵曹參知李象靖疏曰。伏以蟣蝨小臣。屛伏田野。癃病衰朽。死亡無日。不自意猥賤姓名。上塵天聽。憐其窮滯。特加湔拂之恩。超資躐級。迥出常格。臣承命震灼。未知何以得此於聖明之朝也。夫王朝爵賞。自是報功之典。本兵參佐。又係宿衛之重。恩不可無功而倖得。位不可非分而冒據。假使臣膂力未愆。粗堪趨走使令之役。猶逡巡畏縮。不敢靦然而承膺。矧今犬馬之齒。恰滿七十。疾病沈痼。神識昏瞀。雖欲强策疲鈍。自廁於夙夜之列。亦何可得哉。第竊伏念我殿下。新服丕圖。化理淸明。八域含生之靈。莫不引領想望。雖山野老羸。猶扶杖曳病。奔走道路。思欲竊仰天日之表。況臣雖無似。亦一簪履之舊。螻蟻微性。未至全塞。獨無懷君戀君一覲耿光之至願哉。除書臨門。催促有命。格外詢問。更及於從弟臣顯靖入侍之日。臣感恩揆分。不敢以情病自諉。已於前月初九日。强病登途。爲扶舁寸進計。萬一賴天之靈。幸免顚死道路。一肅恩命。獲瞻天顔。雖退塡丘壑。無復餘憾。發程之日。適値風寒。觸冒撼頓。僅到本縣縣內。而宿痾重發。新感挾攻。頭目旋暈。痰嗽喘急。遍體衝剌。寒熱交作。僵臥旅店。雖欲奮飛而不可得。進退無門。行住兩難。勢窮理極。靡所容措。迺敢力疾構疏。悉暴微悃。再投縣道。一走家僮。而輒爲道臣喉司所援例退却。臣蒙受異恩。進旣不能竭蹶趨肅。退又不得陳暴情私。往復之間。坐失時日。等候之際。積成逋慢。情地迫隘。號籲無所。玆敢更將危懇。復投縣道。疾痛之極。不暇緩聲。伏惟聖慈。天地父母。曲加陶鎔。俯賜軫惻。將臣所有職名。亟行鐫削。使得安分畢義於田間。臣含恩感德。歌詠盛化。生爲祝聖之氓。死作結草之鬼。臣無任瞻天仰聖激切屛營之至。答曰。省疏具悉。意在試爾。乍除旋遞。是豈實政。爾其勿辭。俟少間上來察職。應敎朴天衡疏曰。伏以臣所帶春秋館編修官之任。與臣兄校理臣天行。有法典應避之嫌。玆敢援例陳章。伏乞聖明。特令選部。劃卽遞改。以存公格焉。仍竊伏念臣之兄弟。無絲毫裨補於國家。而接武邇列。共沐恩渥。私門履盛之戒。固已夙宵凜惕。而今又一時竝據華貫。畏懼之心。有倍恒品。重以兄弟之間。官序顚倒。觸處妨礙。事多非便。以公以私。勢難冒據。先輩名碩。如臣處義者。皆以此引章祈免。則臣何敢獨阻於天地之仁。而不一陳暴也哉。昨蒙特除。天牌繼降。怵分畏義。章皇出肅。而因仍蹲冒。斷無是理。伏惟聖慈。天地父母。俯垂諒察。亟命鐫遞臣本職。以安私分。千萬幸甚。臣無任屛營祈懇之至。答曰。省疏具悉。館職元無相避。兼銜可祛。本任不可改也。持平朴聖泰疏曰。伏以臣待罪北邑。亦已周歲。而毫絲莫補。餼廩徒費。居常愧懼。若隕淵谷。迺者柏府新命。遽降於夢想之外。繼以有馹召之命。遐陬動色。榮耀無窮。臣於是顚倒入城。章皇出肅。屢登前席。獲近耿光。逖違之餘。微忱粗伸。而第臣之猥叨見職。亦屢遭矣。未嘗出一言論一事。以裨我殿下淸明之治。則況當聖心遇災奮勵。荐下求言之會。尤何敢仍因盤礴。上以孤虛佇之望。下以貽媕婀之羞哉。且臣冒寒登道之餘。重得毒感。痰眩頭疼。已是種種危惡。而加以疥瘡遍體。坐臥不便。誤薰毒砒。一倍添劇。屢犯違傲。良非獲已。今於召牌之下。轉動不得。承膺無路。玆敢疾聲呼籲於天地父母之前。伏乞聖慈。俯賜矜諒。亟許鞶帶之遞。俾尋生路。仍治逋慢之罪。以肅朝綱焉。臣於乞免之章。不宜贅及他說。而區區愚憤。不能自已。略此附陳焉。嗚呼。天下之惡。莫極於亂逆。有國之政。莫嚴於懲討。而今日臺閣之所爭。俱是天經地緯殄滅他不可已之義理。則殿下何故而終靳一允字。遂使一區靑丘。長在義理晦塞之中也。商量於大辟之刑者。固是大聖人欽恤之至德。而商量者。近或以一日二日。遐遠或以一月二月之間。而今也。則一年二年。以至五年之久。而徒見王綱不振。凶醜猶存。鄭妻龜柱尙保首領於覆載之間。若使百世之下。觀今日之史。論今日之事。尙可謂殿下之廷。曰有臺閣。而殿下之國。曰有刑章乎。至若洪國榮。罪關宗社。憤切神人。而歸還田里。已無罪名之可據。穩保爵秩。徒享山水之淸福。古今天下。安有如此義理。安有如此王章乎。是以渠亦自同無故。略不懲畏。山蒐海獵。無賴影從。狼心獍毒。有識竊憂。何殿下之濡忍。一至於此也。且伏聞宿衛所印信及手旗。國榮私自持去云。果如傳者之言。則此何事也。宿衛旣罷。則印與旗。固非私室之所敢留者。事當竝歸朝家。明白區處。而暗然持去者。將欲何爲。倘或以此誑惑愚氓。波動人心。則寧不凜然而寒心也哉。伏願聖上。亟命有司。刻期詳査還推。廓揮乾斷。竝允諸啓。使懲討亟行。亂逆知懼焉。臣又於柱翼事。有警咳於殿下者。柱翼有萬端必死之罪。無一分可生之道。而殿下。則屈王法而傳生。臺閣。則拂輿情而停論。終使戴頭之鬼。生出王府門。獄體顚倒。聽聞驚惑。臣之區區憂慮。不但在於一逆豎之倖逭也。萬有一王綱因此而解弛。羸豕由此而躑躅。則其爲世道之憂。當如何哉。昨日陳疏之批。聖念亦及於此。可以折奸萌於方來然。而伏願殿下。益軫隄防之道。毋貽頻復之悔焉。臣無任屛營祈懇之至。答曰。省疏具悉。首陳事中旗與印事。必是傳者之誤。業已收取。或燒或銷矣。末端事。昨於他臺之批旣諭。何用煩聒。爾其勿辭察職。
정조 4년
庚子十一月二十四日辰時。上御誠正閣。都承旨入侍時。行都承旨鄭元始。假注書趙興鎭。編修官文采五。記事官李集斗。以次進伏訖。上曰。金宇鎭出牌乎。元始曰。出牌矣。上曰。金宇鎭。何故不爲出仕乎。元始曰。與金履素相避。故不爲出仕云矣。上曰。同副承旨入侍。出榻敎仍命賤臣出外。分付。賤臣承命出。與鄭志儉偕入進伏。命書傳敎曰。今日不爲仕進。承旨許遞。前望單子入之。命退。諸臣以次退出。
정조 4년
庚子十一月二十四日申時。上御誠正閣。坐直承旨入侍時。右承旨朴祐源。假注書趙衍德。編修官文采五。記事官李集斗。以次進伏訖。上命書李聖圭朴聖泰疏批訖。上曰。朴天衡之職居經筵。似無相避矣。祐源曰。事當然矣。仍命書疏批。又命書李象靖疏批。上曰。今當頒曆。而從其品秩。可以頒宣。自吏兵曹。抄啓品秩事。分付。命退。諸臣以次出。
정조 4년
行都承旨鄭元始坐。左承旨李亨逵坐。右承旨朴祐源坐。左副承旨柳義養坐直。右副承旨趙時偉坐直。同副承旨鄭志儉式暇。注書二員未差。假注書趙興鎭仕趙衍德仕直。事變假注書任長源仕。
정조 4년
藥房都提調鄭弘淳。提調金華鎭。副提調鄭元始啓曰。伏未審日間聖體。若何。王大妃殿症候益有差勝之節乎。今日臣等。率諸御醫入侍。仰承諸節爲宜。惠慶宮氣候。何如。臣等不任區區伏慮。敢來問安。竝此仰稟。答曰。知道。慈殿慈宮氣候一樣。後日次入侍。宜矣。
정조 4년
傳于柳義養曰。尙方新進之墨。乃是御用。而今番封進者。墨光比前甚劣。兩道監司推考。此後又復若此。則當該封進地方官。直請拿處事。該院提調。以兒房啓辭爲之。
정조 4년
下備忘記于趙時偉曰。本閣擧行。苟簡莫甚。前直閣徐鼎修。仍任閣職。
정조 4년
吏曹口傳政事。兼校書館校理單徐鼎修。
정조 4년
朴祐源。以史曹言啓曰。頒曆。有國重事。其所頒宣。宜有定制。而襲謬至今。一任胥吏之手。兩銓抄啓淆雜若此。殊非重其事之意。吏曹抄啓。猶或近可。而兵曹抄啓。太無義意。吏兵曹行公堂上。相議釐正。草記以聞事。命下矣。頒曆之法。無可據之例。曾前黃曆之自政院頒給者。只給於內而二品以上官及都尉時任承史侍從。外而留守監司而已。曾經侍從之時帶實職者。不與焉。至於有勳號而未經實職者。似不當竝列於二品官。府尹防禦使。同是二品。而防禦使不入於頒賜單子。則府尹。亦不當獨爲擧論矣。參互前例。酌量釐定。自今以後。內職則從三品以上官都尉時任承旨史官三司侍從人員及曾經二品實職之君。外職則留守監司處頒給。似合事宜。以此定式施行。何如。傳曰。允。
정조 4년
李亨逵。以兵曹言啓曰。頒曆。有國重事。其所頒宣。宜有定例。而襲謬至今。一任胥吏之手。兩銓抄啓。淆雜若此。殊無重其事之意。吏曹抄啓。猶或近可。而兵曹抄啓。太無義意。吏兵曹行公堂上。相議釐正。草記以聞事。命下矣。本曹頒曆單子。自前猥雜。其所取捨。太無界限。殊非尊賜與重事體之道。自今爲始。參互酌量。內職則文蔭武曾經二品實職人員及時任別軍職。宣傳官。勿論堂上堂下。依承史例。一體頒賜。外職則只兵使水使頒賜。以此定式施行。何如。傳曰。允。
정조 4년
柳義養。以兵曹言啓曰。來十二月辛丑。正月當上番騎兵二百五十名。依定式本曹點考後。仍令該曹襦衣題給之意。敢啓。答曰。知道。
정조 4년
朴祐源。以訓鍊都監言啓曰。本局從事官四員內。李敬一。以本職弘文館入直。鄭昌期。以軍兵放料。別營出去。申光祐。貞陵差祭。宋載德在外未現。本局省記。無以推移。依例以巴摠代直之意。敢啓。傳曰。在近畿未現者。何不記過催促。有此煩稟乎。雄蔭慢忽之習。本日如此。從事官宋載德汰去。其代今日內差出。使之入直。
정조 4년
又以訓鍊都監言啓曰。依傳敎。從事官宋載德汰去之意。敢啓。答曰。知道。
정조 4년
又以訓鍊都監言啓曰。本局從事官具允斌。時無職名。令該曹口傳付軍職。使之入直。何如。傳曰。允。
정조 4년
兵曹口傳政事。副司果具允斌單付。
정조 4년
吏曹口傳政事。以李廷恢爲星州牧使。
정조 4년
庚子十一月二十五日。兼春秋洪光一。兵曹啓目。全羅道左右水營。今秋水操時。軍器破傷執頉邑。前蛇渡僉使李命觀。荏子島僉使金再禧等。各杖八十收贖。竝只公罪是白乎味。右律以施行。何如。傳曰。依允。
정조 4년
庚子十一月二十五日辰時。上御誠正閣。右承旨入侍時。右承旨朴祐源。假注書趙興鎭。編修官文采五。記事官李集斗。以次進伏訖。上命賤臣曰。都監堂上入侍。賤臣承命出。與鄭民始進伏。上曰。守禦廳事。近果就緖乎。民始曰。尙無頭緖矣。上曰。都監之役。何當了訖乎。民始曰。當此嚴冬。土役未能爲之。故似於明春告畢矣。上曰。星州牧使何不肅謝乎。民始曰。聞與吏判。爲四寸親。故不得赴任云矣。上命書傳敎曰。新除星州牧使。以相避應遞云。仍任前職。其代。口傳各別擇差。命書傳敎曰。禮房承旨。馳詣宗廟永禧殿景慕宮。奉審摘奸以來。命退。諸臣以次退出。
정조 4년
庚子十一月二十五日申時。上御誠正閣。奉審承旨入侍時。右承旨朴祐源。假注書趙衍德。記事官金載瓚李集斗。以次進伏訖。上命書傳敎曰。內閣事體自異。閣臣。無論曾時任頒曆事。分付。命退。諸臣以次退出。
정조 4년
行都承旨鄭元始坐。左承旨李亨逵坐直。右承旨朴祐源坐。左副承旨柳義養坐直。右副承旨趙時偉坐。同副承旨鄭志儉坐。注書二員未差。假注書趙興鎭仕趙衍德仕直。事變假注書任長源仕。
정조 4년
大殿王大妃殿惠慶宮中宮殿。政院玉堂朝廷二品以上六曹堂上奉朝賀。冬至單子問安。答曰。知道。
정조 4년
李亨逵。以都摠府言啓曰。今日入直內三廳武兼禁軍及軍兵等。當爲中日習射。而冬至相値。不得爲之之意。敢啓。答曰。知道。
정조 4년
吏曹口傳政事。以李敬倫爲慶興府使。
정조 4년
下備忘記曰。觀此狀啓。罪狀不但不法而已。特敎仍任。責其來效。而今又反是。恣意犯科者。固甚痛駭。此則猶是疎節。渠雖貪慾在中。寧思用情於賑政乎。此等守令。若復寬恕。何以謝飢民而懲汚吏也。無論見欺與手犯。均之爲無狀。刻期拿問。嚴刑究覈。在所不已之擧。而猶未知本事之如何。爲先令道臣詳細臚列以聞。渠之不能事事如此。則監司之到任。雖曰。屬耳。而巡還亦過數月。則今始狀聞。果無緩時之歎乎。況其論罪。措語太不分明。焉有賑事弄奸之吏。而如彼其汎然聲罪者乎。前後所失。俱係非細。該監司鄭昌順。爲先緘辭。從重推考。新除府使。使之卽速赴任後。前府使拿來事。分付該曹。
정조 4년
柳義養。以卽者吏曹假郞廳來言言啓曰。今日爲政事。命下矣。而判書李衍祥未肅拜。參判鄭民始病不來。參議未差。不得開政云。判書參判。竝卽牌招。何如。傳曰。允。
정조 4년
李亨逵啓曰。吏曹判書李衍祥。參判鄭民始牌不進推考傳旨。今方捧入。而開政命下之後。如是違牌。不卽擧行。事甚未安。更卽牌招。何如。傳曰。允。
정조 4년
又啓曰。吏曹判書李衍祥。參判鄭民始再牌不進。推考傳旨。今方捧入。而特敎開政之下。連違召命。不卽擧行。其在事體。誠極未安。所當更請牌招。而係是一日三牌。何以爲之。敢稟。傳曰。待明朝牌招。
정조 4년
又以禁衛營言啓曰。來辛丑二月當十番右部後司屬全羅道五哨軍兵。來正月二十五日。京中逢點。依例準二朔立番之意。本道監兵使處。預爲知委。何如。傳曰。允。
정조 4년
又以禁衛營言啓曰。來十二月當十番右部右司屬全羅道五哨軍兵。逢點實數。六百五十二名。已爲點閱整齊。來十二月初一日。與內外各處入直將官軍兵等。依例替代後。舊軍放送之意。敢啓。答曰。知道。
정조 4년
又以御營廳言啓曰。本廳來辛丑年二月三月兩朔應立後部中司屬京畿右道三哨。黃海道二哨合五哨軍兵。來辛丑正月二十五日。京中逢點。二月初一日。與左司軍兵。當爲替代立番。趁期調送事。兩道監兵使處。依前知會之意。敢啓。答曰。知道。
정조 4년
又以御營廳言啓曰。本廳來十二月辛丑年正月兩朔應立後部左司屬京畿左道三哨。右道二哨合五哨軍兵六百七十名。已爲逢點整齊矣。十二月初一日。與前司軍兵。替代立番後。舊軍放送之意。敢啓。答曰。知道。
정조 4년
敦寧都正崔夢嵒疏曰。伏以臣於千萬夢寐之外。伏奉敎旨。以臣爲通政大夫敦寧府都正者。臣雙擎震越。五內爽惑。殆不省措躬之所也。仍伏念臣本以遐鄕賤品。竊科通籍。餘三十年。濫廁從班。久忝鴻臚。居常兢悚。可幸無罪矣。迺蒙聖上。特加拂拭。至紆加階之寵命。旋降匪分之除旨。噫。天地之仁。不遺一物。雨露之澤。不擇其地。草莽賤臣之得此於君父者。從古幾人也哉。臣日夕惶霣。涕淚無從。恩山德海。報答無階。則惟有歸與老母。相對感祝。以圖隕結之效而已。臣病伏郊坰。聞命始還。揆以義分。宜卽祗肅。以伸叩謝之忱。而臣本無敦寧。則法例所拘。不容仍冒。玆敢不避猥越。短章自列。伏乞聖慈。俯垂諒察。亟命照法遞改。以存公格。以安賤分。不勝幸甚。省疏具悉。疏辭下該曹稟處。
정조 4년
行都承旨鄭元始坐。左承旨李亨逵坐。右承旨朴祐源坐直。左副承旨柳義養坐。右副承旨趙時偉坐直。同副承旨宋煥億在外未肅拜。注書一員未差金載瓚仕。假注書趙衍德仕直。事變假注晝任長源仕。
정조 4년
柳義養啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 4년
以來初一日輪對。取稟。傳于朴祐源曰。爲之。
정조 4년
傳于李亨逵曰。承旨前望單子入之。
정조 4년
承旨前望單子入之。宋煥億落點。
정조 4년
傳于朴祐源曰。新除授承旨敍用。解由勿拘。牌招察任。
정조 4년
鄭元始啓曰。新除授同副承旨宋煥億。時在京畿水原地。斯速乘馹上來事。下諭。何如。傳曰。允。
정조 4년
傳于柳義養曰。在外三司許遞。今日政差出。
정조 4년
趙時偉啓曰。吏曹判書李衍祥。參判鄭民始。牌不進。推考傳旨。今方捧入。而開政命下。已至經宿。一向違召。尙不擧行。事體所在。殊涉未安。竝更卽牌招。何如。傳曰。允。吏判新除者。前後何限。而未有若此。重臣之辭遜處義。不但太過。有召輒違。無端不出。果何所執。判書李衍祥。從重推考。到今一味例飭。徒損國體而已。此後違牌望。政院切勿呼望。另加申飭。斯速開政。
정조 4년
有政。吏批。判書李衍祥進。參判鄭民始牌不進。參議未差。右副承旨趙時偉進。以鄭志儉爲吏曹參議。尹行晉爲掌令。金光岳爲掌令。柳孟養爲副校理。徐浩修爲戶曹參判。李漢佐爲博川郡守。校書著作單金興弼。漢城庶尹金恒柱。仍任事承傳。
정조 4년
兵批。判書李性源南小營坐起進。參判洪良浩入直進。參議朴師崙病。參知李象靖在外未肅拜。左承旨李亨逵進。副護軍具敘五李身晦盧瑞國單付。副司直李敬養徐有防李亨元金宇鎭單付。副司果呂萬永李級單付。
정조 4년
吏批。再政。以李福徽爲司諫。金翊休爲修撰。
정조 4년
柳義養啓曰。合辭方張之時。憲府無詣臺之員。事甚未安。今日政。新除授臺諫。待下批。竝卽牌招。何如。傳曰。允。
정조 4년
以持平朴聖泰李兢淵。獻納安廷玹牌不進罷職傳旨。傳于趙時偉曰。只推。更爲牌招。
정조 4년
以持平朴聖泰李兢淵。獻納安廷玹再牌不進罷職傳旨。傳于趙時偉曰。只推。待明朝牌招。
정조 4년
傳于朴祐源曰。右副承旨入侍。
정조 4년
朴祐源。以弘文館言啓曰。校理金履正。自鄕上來云。卽爲牌招察任。何如。傳曰。允。
정조 4년
趙時偉。以兵曹言啓曰。卽伏見慶尙右兵使洪和輔本營所屬各邑鎭各山城今秋巡操後試射放中不中啓本。則許多軍兵中。試藝得中者不多。常時不能鍊習。可知。其在重戎務之道。不可無飭。試射居末當該營將守令。竝推考警責。何如。傳曰。允。